Elena Gheorghe este fără doar și poate una dintre cele mai cunoscute și apreciate cântărețe din România. Artista în vârstă de 38 de ani a vorbit în cadrul unui interviu despre una dintre cele mai grele perioade din viața sa și cum a reușit să treacă peste.
Ea s-a făcut remarcată publicului imediat. A debutat în industria muzicală populară la vârsta de doar trei ani, când a cântat cu mama sa, Mărioara Man Gheorghe. La începutul anilor 2000, ea a devenit vocea principală a formației Mandinga, iar de atunci se bucură de un real succes pe plan profesional, melodiile sale fiind ascultate de milioane de persoane.
Cântăreața este căsătorită cu Cornel Ene, partener alături de care are doi copii, un băiat și o fetiță. Anul trecut, cei doi au împlinit 11 ani de căsnicie. Odată cu trecerea timpului, artista a trecut prin mai multe momente dificile, vorbind despre unul care a doborât-o cel mai tare în cadrul unui interviu. Este vorba despre moartea uneia dintre mătușile sale, pe care o considera a doua mamă.
"Am avut nevoie de terapie. Am făcut cam un an de zile. A fost o perioadă foarte grea din viața mea, mai ales că eram și în perioada adolescenței. Atunci parcă resimți aceste șocuri de 1.000 de ori, decât dacă ești mult mai mic și nu înțelegi mare lucru sau ai cumva o experiență de viață și atunci înțelegi că, de fapt, și moartea face parte din viață. Deși niciodată nu ești pregătit să pierzi pe cineva drag. A fost și o lecție care m-a ajutat foarte mult. M-a maturizat foarte rapid. Mi-a dat cumva și o putere de a fi mai sigură pe mine că pot. Dacă reușești să treci peste o perioadă neagră din viața ta, nimic nu te mai poate doborî", a povestit Elena Gheorghe, potrivit Unica.
După ce a pierdut-o pe mătușa sa, Elena Gheorghe spune că a învățat să fie mai prezentă cu cei din jurul ei. Ea a mărturisit că pe atunci a fost supărată pe Dumnezeu, pentru că nu înțelegea de ce s-a întâmplat asta.
"Asta m-a învățat pe mine această pierdere, să fiu mult mai prezentă cu cei din jurul meu. (…) Da, am fost supărată pe Dumnezeu atunci când am trecut prin acea pierdere. L-am întrebat de ce a făcut asta", a mai spus artista.
Vezi această postare pe Instagram